
«Hvor er servitøren?» spurte akuttsykepleier Wendy Smith idet hun og svigerinnen, Aiyana, satte seg ved et bord på Snaggle Tooth.

«Velkommen!» ropte en fyr borte fra kjøkkeninngangen samtidig som han kastet et bekymret blikk på Aiyanas enorme mage. «Jeg kommer om et lite øyeblikk.»

Svigerinnen hennes var, i tillegg til å være gift med Wendys eldste bror, Ned, trettisju uker gravid med tvillinger. Wendy syntes synd på henne, men hun var også litt sjalu.

Ikke at hun kom til å fortelle det til noen.

Egne barn lå ikke i kortene for henne.

Det hadde vært Aiyanas idé å spise sen lunsj på puben i dag, og Wendy hadde mot bedre vitende takket ja. Dette stedet var spesielt for svigerinnen. Det var her hun og Ned hadde hatt sitt første stevnemøte. Og puben var også stedet hvor Wendys gode venn og sjef, doktor Jake Ryder, hadde tatt med seg sin nye kone, doktor Molly Flynn, etter det aller første stevnemøtet. Denne puben var åpenbart full av kjærlighetsmagi. Wendy gjorde sitt beste for ikke å grøsse.

Men maten var i det minste god. Og når en sulten, gravid kvinne foreslo et sted som serverte favorittmaten hennes, sa du ikke nei.

Aiyana flyttet litt på seg i et forsøk på å finne en mer behagelig sittestilling, men så nær opp til termin var ikke det mulig.

«Trenger du hjelp?» spurte Wendy.

«Jeg trenger et brekkjern.» Appetitten var åpenbart det eneste velfungerende på den ellers så sprudlende svigerinnen nå om dagen. Alt annet var bare rot, takket være søvnmangel og en overflod av hormoner.

«Skal vi dele en porsjon lakse-nachos?» foreslo Wendy etter å ha kikket på menyen. «Det ser ut til at de har favoritten din til dessert også, brownies med peanøttsmør. Vil du ha noe mer?»

«Gjerne noe som setter i gang fødselen.» Aiyana skar en grimase og gned seg i korsryggen.

Wendy vinket på servitøren for å bestille, og satte seg godt til rette i båsen deres. «Har du og Ned bestemt dere for navn ?»

Aiyana ristet på hodet idet servitøren kom med vann til dem. «Vi har ikke hatt tid.»

Det stemte. I tillegg til at han snart skulle bli pappa, var Ned i gang med å lære alt han trengte å vite for å kunne ta over verkstedet etter faren. De to andre brødrene hennes, Jim og Mike, var også travelt opptatt med alle de gjøremålene Ned ikke rakk å ta seg av. Wendy hjalp til når hun hadde anledning, til tross for at hun hadde det travelt selv på Anchorage Mercy. Det var det minste hun burde gjøre etter at brødrene hadde tatt vare på henne da moren døde.

Wendy hadde bare vært ti år den gangen, men hun husket det som om det var i går. Hun sukket. Trettiårsdagen hennes nærmet seg, og i det siste hadde den biologiske klokken tikket stadig høyere.

Men for henne ville det vært en katastrofe å bli gravid, og det til tross for at hun i all hemmelighet ønsket seg barn. Livet var tøft når du kunne være en tidsinnstilt genetisk bombe. Huntingtons sykdom hadde frarøvet moren alt på slutten av det altfor korte livet hennes. Hun hadde verken klart å gå, snakke eller svelge. Hun hadde dødd som en vag skygge av den livlige kvinnen hun engang hadde vært.

Bare tanken på å skulle etterlate et barn og en ektemann på samme måte, var uutholdelig.

Derfor var det best å holde seg unna alt slikt.

Wendy hadde selvsagt blitt testet, allerede da hun var atten år, akkurat som brødrene hennes før henne. Men de var allerede i langvarige forhold den gangen, så det hadde hastet mer med å finne ut av det. Selv hadde hun ikke vært sammen med noen da hun tok testen. Hun hadde stått i startgropen for sykepleierutdannelsen, og med alt presset, var det siste hun trengte en positiv Huntingtons-test hengende over hodet. Hun hadde alltid tenkt at hun ville ha god tid til å finne ut av det senere. Men så hadde tiden flydd av sted, sammen med livet, og det rette tidspunktet hadde aldri kommet.

Brødrene hennes hadde alle testet negativt for den genetiske mutasjonen som forårsaket Huntingtons, en sykdom med en arvelighet på femti prosent. Nå som hun var den siste av fire søsken … Wendy visste at oddsen ikke var på hennes side. Hvis hun også testet negativt, ville det være et mirakel. Derfor hadde det nå gått tolv år uten at hun hadde bedt om å få se prøvesvarene. Bare tanken på å vandre rundt som en levende død resten av livet, med tanken på at slutten nærmet seg gradvis, skremte livet av henne.

Derfor hadde hun i stedet valgt den andre veien, og forsøkte å leve livet til fulle. Kanskje mente noen at hun flyktet fra problemene, eller at hun var feig. Men Wendy ga blaffen. De kunne jo forsøke å gå et par kilometer i hennes sko.

Det var ingen vits å håpe på en lykkelig slutt hvis det ikke fantes noe slikt.

Et seriøst kjærlighetsforhold var utenkelig for Wendy. Ingen risiko. Ingen problemer.

Aiyana pustet dypt inn samtidig som hun lot håndflatene gli over bordplaten. Lungekapasiteten hennes var ikke på sitt beste nå.

«Der burde nok begynne å tenke på navn», sa Wendy med hevede øyenbryn. «Det virker ikke som du har særlig lenge igjen.»

Servitøren avbrøt dem da han kom bærende på et fat med varme nachos og to tallerkener.

Wendy tok en håndfull chips og la dem på sin egen tallerken, vel vitende om at Aiyana antakelig ville sluke alt sammen hvis hun ikke forsynte seg umiddelbart.

Og som forventet, noen minutter senere var maten borte. Aiyana drakk opp alt vannet sitt på én gang, og smalt glasset så hardt i bordet at servitøren kom ilende til med mer.

Wendy kikket ned på sin egen tallerken og så at også hennes mat var forsvunnet. «Hei!»

Svigerinnen så skyldbetynget ut. «Beklager.»

Heldigvis kom servitøren raskt tilbake til bordet, og reddet situasjonen med en rykende varm peanøttsmør-brownie pluss en ekstra gaffel.

Svigerinnen byttet samtaleemne, og snakket videre med munnen full av sjokolade og iskrem. «Carmen sier vi kan vente i fem dager til. Så vurderer vi på nytt.»

Carmen Sanchez var svigerinnens jordmor. Hun var faktisk både fødselslege og jordmor, men kunne ikke  foreta operasjoner. Hvis Aiyana endte opp med keisersnitt, måtte de tilkalle en annen lege på Anchorage Mercy.

Etter mange år på akutten, visste Wendy at akkurat det kunne være et sjansespill, men heldigvis hadde Aiyanas svangerskap utviklet seg problemfritt hittil.

«Uansett, så har du mitt nummer som hurtigtast», sa hun. «Og du vet at jeg kommer uansett når og hvor disse barna bestemmer seg for å bli født.»

Aiyana kikket opp fra desserten. «Tusen takk.»

«Bare hyggelig.» smilte Wendy. «Noen må jo passe på broren min mens du føder, ikke sant?»

«Riktig.» Aiyana lirket seg flirende ut av båsen. «Jeg må på toalettet en tur. Straks tilbake.»

Hun vraltet av sted, og Wendy fikk overraskende nok tårer i øynene.

Hun hadde ikke forventet å bli så følelsesmessig engasjert ved tanken på den kommende tvillingfødselen. Men alt kom til å bli annerledes nå. Ned og Aiyana ville få nytt ansvar, nye plikter og et helt nytt liv. Selv ville hun bli værende i sin lille selvpåførte boble; trygg, beskyttet og glad.

Jeg er glad, er jeg ikke?

Hun hadde sørget for å ta sine forholdsregler når det kom til en mulig medisinsk diagnose. Men Wendy hadde vært utrøstelig i mange uker etter morens død. Hele universet hadde eksplodert, og da alt omsider hadde falt på sin nye plass, var hun annerledes enn før – mer forsiktig, mer ansvarlig, mer bekymret og mindre avhengig av andre.

Tjue år hadde gått siden den gang, men ikke mye hadde endret seg.

Privatlivet hennes hadde muligens fått lide litt i det siste fordi hun hadde vært så travel. Men det spilte ingen rolle. Hun var ikke på utkikk etter et forhold. Og godt var det, for det var ikke lett å møte noen når man arbeidet over åtti timer i uken.

De få gangene hun slo ut håret, møtte hun menn som bare var ute etter litt uskyldig moro. På den måten trengte hun heller ikke å involvere følelseslivet og risikere å skade det allerede sårede hjertet sitt.

Og hva så om disse små, lengselsfylte stikkene – de som hvisket at det hadde vært fantastisk med en baby og en egen familie – noen ganger ble for påtrengende? Hun ville snart få en nyfødt niese og nevø som kunne tilfredsstille de behovene.

Dessuten hadde hun nå Sam til å holde henne med selskap på jobben.

En venninne, som var ungdomspsykolog på Anchorage Mercy, men som nå befant seg på ferie, hadde spurt om hun kunne hjelpe henne litt med en av dem hun behandlet, en pike som hadde mistet moren sin.

Faren til Sam arbeidet også på sykehuset, men fordi Wendy jobbet så mye, hadde hun ikke rukket å treffe ham ennå. Dessuten skulle hun bare hjelpe til i en kort periode, så det virket ikke veldig viktig.

Sam var tolv år og kjapp i replikken, og minnet Wendy om den hun selv var på den alderen. Og til tross for at hun bare hadde møtt jenta noen få ganger, hadde hun allerede begynt å se frem til møtene deres.

Lyden av klirrende tallerkener rev henne ut av tankene og fikk henne til å se ut på ettermiddagssolen. Utenfor vinduene var det helt tydelig mai; i Alaska betydde det at hele staten ble varm, grønn og full av liv.

Wendy tok et dypt åndedrag og nøt freden og roen før stormen brøt løs. Hun skulle på vakt på akutten etterpå. Det kontrollerte kaoset på akuttmottaket passet henne utmerket; delvis på grunn av personligheten hennes og delvis fordi hun hadde vokst opp i et hus med bare menn hvor hun tidlig hadde lært å bli tøff. Hun klarte å passe på seg selv, hun kunne drikke og banne like bra som faren og brødrene, og hun kunne montere en motor like fort som dem. All denne uavhengigheten passet utmerket sammen med hennes overbevisning om at det bare var å stå på og holde seg i gang, så ville genene aldri slå beina under henne.

«Tilbake igjen», sa Aiyana og satte seg ytterst på benkesetet.

Wendy nikket og puttet den siste kakebiten i munnen. Hun var ikke egentlig en melankolsk eller reflekterende person, men en del av henne ville ha en liten bit av den nærheten Aiyana og Ned delte. Wendys forhold varte aldri lenge nok til å oppnå den slags nærhet.

«Hvordan går det på jobben?» spurte svigerinnen.

«Det er som det pleier å være. Mange bi-stikk og helgeuhell på denne tiden av året.»

Hun skulle til å si noe mer, men akkurat da lente svigerinnen seg frem og pustet dypt inn. Hvis Wendys mistanker stemte, kom riene hvert sjuende minutt og varte i omtrent trettiåtte sekunder. Hun hadde fulgt ekstra godt med den siste halvtimen, og ble stadig mer overbevist om at det ikke bare dreide seg om kynnere, slik Aiyana hardnakket påsto.

Med en gang smerten avtok, drakk svigerinnen et halvt glass vann.

«Jeg er dehydrert», sa hun og glattet på den lange, svarte hestehalen.

Og lider av vrangforestillinger, tenkte Wendy. Kynnere, du liksom. «Sikkert.»

Aiyana tok den siste nachos-chipsen fra fatet og stakk den i munnen. Ut ifra det Wendy kunne se, virket svigerinnens mage høy og stram. Bra. Så lenge den ikke sank lenger ned, hadde de fremdeles tid.

«Vil dere bestille noe mer?» Servitøren dukket opp med regningen

«Nei, ellers takk», sa Aiyana før hun så ned og tok enda et dypt åndedrag.

Denne rien kom bare fem minutter etter den forrige, og varte i førti sekunder.

Wendy reiste seg og pekte mot toalettet. «Min tur.»

Straks hun hadde lukket døren bak seg, ringte hun til broren, Ned.

«Hallo?» svarte han med sin dype barytonrøst.

«Hei, det er lillesøsteren din.»

«Hei.» Hun kunne høre lydene fra det travle verkstedet i bakgrunnen. «Hva skjer?»

«Jeg tror kona di er i ferd med å føde. Riene kommer hvert femte minutt, og – den siste varte i førtifem sekunder.»

Neds stemme gikk fra hyggelig til nervøs. «Så tett?»

«Ja. Hun sier at det bare er kynnere, men jeg kjører henne til Anchorage Mercy for sikkerhets skyld. Jeg ringer når vi kommer til sykehuset, så møter vi deg på akuttmottaket.»

«Okay», sa Ned med anstrengt stemme. «Enda godt vi ble ferdige med barnerommet forrige uke, eller hva?»

«Ja.» Tvillingenes rom var allerede overfylt av leker som Ned og Aiyanas familier hadde kjøpt i løpet av de siste månedene, med en spesiell forkjærlighet for store dyr fra Alaska. Det var blant annet en hvalross der, like stor som en liten bil.

Da samtalen var over, gikk Wendy ut og betalte regningen før hun hjalp Aiyana på beina. Svigerinnen var fuktig av svette i hårfestet. Wendy forsøkte å bevare roen. «Har du hatt enda en sammentrekning mens jeg var på toalettet?»

«Jeg kjente et sting.»

«Et sting?»

«Eller kanskje en bølge.»

Sting og bølge var ord som ble brukt til å beskrive rier av tilhengere av naturlige fødsler, og var en måte å lære opp hjernen deres til å tenke annerledes om smerten. Wendy lot seg ikke lure.

«Ja vel, da», innrømte Aiyana. «Det var egentlig en skjærende, intens smerte, som om noen stakk hånden inn i magen min, vred den rundt og deretter vrengte den som en våt t-skjorte.»

«Og hvor lenge varte den følelsen?»

«Jeg er ikke i ferd med å føde», sa Aiyana, åpenbart fremdeles i fornektelse.

Wendy fulgte henne ut og bort mot bilen som sto parkert et kvartal unna. «La oss gå sakte og rolig, det vil få deg til å føle deg bedre.»

Forbigående kikket nervøst på dem, især da svigerinnen tok seg til den enorme magen med sammenbitte tenner og tung pust. Tre minutter denne gangen. Wendy talte sekundene, kom til tretti, og deretter førti og femti. Hvis de ikke kom seg til Anchorage Mercy snart, ville tvillingene bli født her på fortauet. Hun forsøkte seg på sin mest bestemte akuttsykepleier-stemme. «Aiyana.»

«Ja?» gispet svigerinnen.

«Tiden er inne.» Til tross for forsøket på å hindre det, sprakk stemmen hennes.

«Du har rett», innrømte svigerinnen, og Wendy så et glimt av engstelig forventning i de mørkebrune øynene hennes. «Babyene kommer.»

De sluttet å snakke da Aiyana ble overmannet av enda en ri, og fortsatte tappert mot bilen. Det kom til å bli en lang kveld og natt.

*

Denne vakten gikk foreløpig som den skulle, men doktor Thomas Farber ventet med å avsi den endelige dommen siden han fremdeles hadde nitten timer igjen av skiftet før han kunne reise hjem.

Hjem. Han fnyste. Den beskjedne treromsleiligheten i Rogers Park-nabolaget i Anchorage var mer som en krigssone nå om dagen, etter at datteren, Samantha, hadde flyttet inn hos ham. Selvsagt likte han å ha henne der. Men han hadde forventet at ting skulle være annerledes mellom dem.

Psykologen på sykehuset hadde sagt at han måtte smøre seg med tålmodighet, men det var ikke lett når Tom bare ville se datteren smile, le og føle seg hjemme hos både ham og foreldrene hans, som bodde i Fairbanks. Han ville at hun skulle føle seg elsket. Han ville viske ut smerten og sorgen i de grønne øynene hennes.

En tolvåring burde ikke se så trist ut …

Det summet i mobilen hans nede i lommen på legefrakken. Han fisket den opp og så at det var en tekstmelding fra barnevakten han hadde ansatt for å hente Sam på sykehuset og ta henne med hjem de dagene han arbeidet lange skift. Barnevakten var litt sent ute, men det gikk bra. Sam kunne bli  på kontoret hans og gjøre lekser. Han skulle ønske han kunne hatt mer tid sammen med henne, men han måtte fokusere på å gi henne tak over hodet. Sam forsto det.

Gjorde hun ikke?

Tom slapp luften sakte ut av lungene og slo av mobilen med en knugende skyldfølelse i brystet. Det å være alenepappa var ærlig talt ikke slik han hadde trodd det skulle bli. Men han ville ikke byttet det mot noe i hele verden. Til tross for at Sam denne morgenen hadde skreket at hun hatet ham.

Det var bare sorgen som snakket, ikke sant?

Dørene ved ambulanseinngangen åpnet seg. Tom kikket opp og fikk øye på en liten flokk opprørte mennesker. En meget gravid kvinne, doktor Jake Ryder, og en høy mann med kort, mørkt hår og en denimskjorte med «Smith’s Body Shop and Repair» brodert på ryggen.

En sykepleier kom gående inn bak dem. Wendy Smith. Han hadde hilst på henne i forbifarten flere ganger etter at han flyttet tilbake til Anchorage. Det var faktisk hun som skulle følge opp Sam noen uker nå mens psykologen var på ferie. Han hadde tenkt at han skulle hilse skikkelig på Wendy, men det hadde vært så utrolig travelt på jobben.

Bak henne kom en av de lokale jordmødrene, Carmen Sanchez, og han ble straks mindre anspent. Han hadde vakt på fødeavdelingen, men med mindre det oppsto alvorlige komplikasjoner, ville han trolig ikke bli involvert.

Alle sammen passerte sykepleierstasjonen, hvor han sto. Wendy kikket opp på ham, og han kunne ikke unngå å legge merke til det lange, svarte håret og de fantastiske øynene. Hun hadde flotte kurver, men var samtidig liten og nett, kanskje femten centimeter kortere enn hans 185.

Han hadde mer enn nok å gjøre, men ble likevel interessert i denne pasienten. Derfor fikk han lyst til å følge etter gruppen der de skyndte seg gjennom det travle akuttmottaket. De forsvant inn i en heis, antakeligvis med kurs for fødeavdelingen høyere oppe i etasjene.

Tom kikket på den rundkinnede sykepleieren som satt ved skranken foran ham. «Jeg tror jeg tar turen opp for å se om de trenger hjelp», sa han og gikk mot heisen like ved.

Dørene åpnet seg, og der sto Wendy.

Hun kikket opp på ham. «Akkurat den mannen jeg håpet på å finne.»

Han ignorerte at hjertet hoppet over et slag og den merkelige, elektriske følelsen i kroppen. Det var så lenge siden noen hadde lyst opp ved synet av ham, det var sikkert derfor. Han svelget hardt og gikk inn i heisen. «Hva skjer?»

«Carmen Sanchez spurte etter deg oppe på fødeavdelingen.» Stemmen hennes var klar og nøytral, en vanlig tone mellom en sykepleier og en lege. Lyden av den sendte allikevel ilinger langs Toms ryggrad.

«Okay.» Han forsøkte å konsentrere seg om situasjonen, og ikke kvinnen ved siden av ham. Dette var ikke tid og sted for en flørt, uansett hvor ensom han følte seg. «Trenger hun en konsultasjon?»

«Ja.» De mørke øynene vekslet mellom bekymring og fast besluttsomhet. Hun nikket kort før hun trykket på heisknappen. Dørene lukket seg og stengte ute kaoset på akuttavdelingen. «Svigerinnen min venter tvillinger.»

Heisen begynte å stige.

«Skjønner. Jeg skulle ha hilst på deg for lengst siden det er du som har samtaler med datteren min, Sam, nå om dagen.» Han rakte frem hånden. «Tom Farber.»

Wendy hadde et fast håndtrykk, og huden hennes var varm og myk mot hans.

Ikke at han la merke til det. Nei da.

«Wendy Smith», sa hun. «Hyggelig å møte deg.»

Det føltes som om en ildkule eksploderte i kroppen hennes. Med kun en liten berøring, hadde denne fyren fått hele henne til å smelte. Et elektrisk støt spredte seg fra stedet hvor håndflaten hans møtte hennes, og fikk det til å banke hett på steder som absolutt ikke skulle banke.

Hun skyndte seg å undertrykke følelsen.

Stakkars Aiyana var midt i en fødsel, og her sto hun og siklet etter en sexy doktor – som i tillegg var Sams far! Ikke bra. Tom flyttet litt på seg slik at armen hans strøk mot hennes, og det fikk nye gnister til å fly gjennom kroppen. Wendy forsøkte å oppføre seg normalt samtidig som hun prøvde å ignorere kjekkasen ved siden av seg. Det klarte hun ikke.

Omsider plinget det i heisen, og dørene åpnet seg.

Mens doktor Tom Farber snakket med en av sykepleierne på avdelingen, tillot Wendy seg å ta en nærmere kikk på ham. Rufsete, blondt hår med lysere striper i. Klare, intelligente øyne som glitret når han ble engasjert. Et solbrunt ansikt med regelmessige trekk, høye kinnbein og hint av mørk skjeggstubb. Hun lot blikket gli nedover til de brede skuldrene og muskuløse armene. De slitte, grønne operasjonsklærne satt som støpt på ham.

Carmen hastet bort til dem. «Takk for at du kunne komme så fort, doktor Farber. Jeg trenger din mening angående en tvillingfødsel.»

De gikk alle sammen inn i Aiyanas værelse, hvor hun satt på en stor treningsball og vugget frem og tilbake. Ned skyndte seg bort til kona, med følelsene skrevet over hele ansiktet – panikk, medfølelse, forventning og et glimt av spenning. Han var kanskje Wendys tøffe storebror, men når det gjaldt konas fødsel var han bare en nervøs, kommende far, akkurat som alle andre menn i samme situasjon.

Wendy var der som støttespiller, ikke som sykepleier. Da hun ringte til Jake for en stund siden, hadde han heldigvis sagt at hun ikke skulle bekymre seg for kveldsvakten, men bruke den tiden hun trengte sammen med familien sin.

Hun og Tom stilte seg ved fotenden av senga, og han strakte seg etter journalen. Den muskuløse underarmen var dekket av lyse, fine hår, og han hadde lange, slanke fingre. Kirurghender. Herregud, en manns hender kunne være så utrolig sexy …

Nei. Wendy ristet på hodet for å få bort de forstyrrende tankene. Hun måtte fokusere på å støtte svigerinnen nå. Men duften av ham hang fremdeles i luften rundt henne – sitrus, krydder og en anelse såpe – han luktet bedre enn noen mann skulle ha lov til å gjøre. Pokker ta ham.

«Går det bra med deg, uuman?» Ned stilte spørsmålet til Aiyana samtidig som han masserte ryggen hennes.

Tom lente seg nærmere Wendy. Pusten hans kilte i øret hennes. «Hva betyr uuman?»

Hun smilte. «Det er inupiat. Det betyr hjerte, og er et vanlig kjælenavn på en du er glad i.»

Han nikket, og øynene hans glitret vitebegjærlig. «Så familien din er indianere?»

«Ja. I hvert fall halvt. Moren vår var hvit.»

«Jeg forstår.» Han så på Aiyanas journal igjen og rynket pannen lett.

Wendy forsøkte å slappe av i de anspente skuldrene. «Er det noe vi bør være bekymret for?»

«Nei, ikke så vidt jeg kan se. Hun kan fortsette sammen med Carmen, men jeg er tilgjengelig.» Idet han lukket journalen, berørte hånden hans  tilfeldigvis hennes, og sendte et nytt støt gjennom henne. Wendy tok et steg bort fra ham, bort fra uønskede fristelser.

Dette dreide seg om tvillingfødselen, ikke om å sikle etter en høy, blond og muskuløs lege.

Jo før hun skjønte det, jo bedre.

*

Tom la journalen tilbake i mappen samtidig som han sørget for å ikke komme borti Wendy igjen. Da han leste journalen, hadde han merket seg at ektemannen, Wendys bror, hadde Huntingtons i familien. Det var en sjelden sykdom, og opplysningen hadde satt ham ut et øyeblikk. Ikke fordi han fryktet noe for pasienten eller babyene — han så at Neds prøvesvar hadde vært negative, slik at han ikke kunne videreføre sykdommen. Men han bekymret seg på Wendys vegne. Han kunne knapt forestille seg hvordan det var å leve med vissheten om at en så forferdelig sykdom fantes i familien.

Da Aiyana kom ut igjen etter en tur på badet, hjalp Ned Smith sin kone på plass i senga før han satte seg på sengekanten og tok hånden hennes. Tom hadde lest i journalen at dette var deres første barn, og han konstaterte at de klarte seg bra hittil. Tvillingene hadde ikke sunket ned ennå, og siden Aiyana var førstegangsfødende, trodde han at hun hadde en god stund igjen.

Wendy stilte seg også bak svigerinnen og begynte å rulle en tennisball langs korsryggen hennes. Riene kom tettere enn Tom forventet, og han og Carmen vekslet blikk. Jordmoren banket med fingeren på klokken sin og trakk på skuldrene. Han nikket og gikk ut av rommet. Hvis de trengte en lege, ville de ringe etter ham.

Men pulsen hans steg da han kikket på Wendy. Det gjorde også  respekten og beundringen hans med tanke på familiehistorien hennes, samtidig som effekten hun hadde på ham var alarmerende. Han som ellers var så stolt av hvor rolig, kald og fornuftig han pleide å være. Han som baserte hele livet sitt på fakta og vitenskap, ting som kunne måles og testes og helst brukes til å kurere og lindre smerte.

I heisen ned til akuttmottaket og da han var tilbake på kontoret, fortsatte tankene hans å kverne. Siden faren hennes fremdeles levde, ifølge journalen, antok han at det var moren som hadde hatt Huntingtons sykdom. Det måtte ha vært skremmende for Wendy å leve med en slik usikkerhet.

Situasjonene var helt forskjellige, men det at også Wendy hadde mistet moren sin, fikk Tom til å tenke på datteren og på hvordan han kunne få Sam til å åpne seg for ham. Det gjorde vondt å tenke på den avstanden som fantes mellom dem, og at den avdøde ekskona, Nikki, hadde gitt ham skylden for alle problemene sine og derfor holdt Sam borte fra ham. Anger var ikke et dekkende nok ord for å betegne følelsene som vellet opp i ham når han tenkte på det korte og stormfulle, atten måneder lange ekteskapet.

Da Tom kom tilbake til Alaska etter skilsmissen, hadde han forsøkt å beholde kontakten med Sam, men Nikkis ustabile liv hadde gjort det vanskelig. Han hadde til og med fløyet tilbake til Boston noen ganger i håp om å treffe datteren, men Nikki hadde gjort alt hun kunne for å holde dem fra hverandre.

Så hadde Tom fått den knusende nyheten fra barnevernskontoret i Massachusetts om at Nikki hadde dødd av en overdose. Han hadde flydd til østkysten og funnet Sam i sjokk. Datteren hadde sett helt annerledes ut enn han forventet. Høyere, tynnere, tøffere.

Etter begravelsen hadde han tatt henne med seg hjem til Anchorage, i håp om å gi henne den fantastiske barndommen hun aldri hadde fått hos moren. Nye klær, ny skole, nytt av alt hun måtte ønske seg. Men fordi han jobbet så mye og hun bar på et tonn bagasje, hadde ikke forholdet gått på skinner, for å si det mildt. Hun hadde fått mye hjelp fra psykologer og sosialarbeidere her på sykehuset, og han hadde forventet at hun skulle ha blitt mye bedre, men så langt hadde de ikke lykkes med så mye.

Det var egentlig ganske ironisk. At han ikke klarte å bygge et forhold til sin egen datter, når det hadde vært hele grunnen til at han valgte obstetrikk. Det fantastiske båndet som oppsto når et nytt liv kom til verden, som han aldri hadde fått oppleve med sitt eget barn.

Men han ønsket å oppleve den. Det var kallet hans.

Og apropos ’kall’, så fikk han raskt en ny jobb å gjøre – et keisersnitt. Glad for å kunne holde tankene okkupert med arbeid, skyndte han seg tilbake til fødeavdelingen.

Wendy forsøkte å se for seg hvordan de så ut der de gikk bortover  gangen inne på fødeavdelingen. Det hjalp å røre litt på seg for Aiyana. Hun forsøkte å konsentrere seg om musikken som strømmet ut fra øretelefonene. Etter en stund smilte hun og dasket Ned lekent på skulderen.

«Hva er det?» spurte han.

«Det er du som laget denne listen med sanger.»

«Det er det», smilte han lurt.

«Tusen takk, paipiirak.» Det var så søtt at de brukte kjælenavn fra morsmålet på hverandre. Aiyana var Neds hjerte, mens han var hennes elskling. Så ble hun herjet av en ny ri, og ansiktet fortrakk seg i smerte. Da den var over, gikk de tilbake til rommet for å vente der.

Enda en time passerte, og Wendy begynte å bli desperat etter en kaffekopp. Hun kikket på klokken og så at den nærmet seg fire om morgenen. Forrige gang Carmen undersøkte Aiyana, hadde hun hatt en åpning på seks centimeter, men vannet hadde ennå ikke gått. Derfor kunne dette fremdeles trekke ut litt i tid.

Wendy ristet Ned lett i skulderen der han hadde sovnet i en lenestol. «Jeg skal hente meg en kaffe. Vil du ha?» Han bare ristet på hodet og lukket øynene igjen.

Turen ned til kjelleren var en tanke skummel midt på natten, for det var stille og tomt nesten overalt. Hun gikk raskt til kafeteriaen og hentet seg en kopp kaffe. Den snakte vondt, men den ville i hvert fall kvikke henne litt opp.

«Hei», sa en stemme bak henne.

Hun snudde seg og så rett inn i Toms blå øyne.

«Du trengte en du også?» Han hevet koppen sin. «Flytende energi.»

Ut ifra det han hadde sagt tidligere, var det fremdeles noen timer igjen av skiftet hans. Han så like sliten ut som hun følte seg. Håret var bustete, som om han nettopp hadde stått opp. Det fikk henne til å tenke på ham naken i senga med bustete hår. I hennes seng, og … å, herregud …

Takk og pris for at han ikke var tankeleser, ellers hadde hun vært ille ute. Wendy hadde uansett en følelse av at Tom ville stelle i stand problemer for henne hvis de tilbrakte for mye tid sammen, for hun var åpenbart tiltrukket av ham. De kjente knapt hverandre, og hun ville helst ikke tenke på noe annet enn Aiyana denne natten.

Men det var ikke lett å la være å tenke på Tom Farber.

«Vil du sitte ned og prate en liten stund?» spurte han.

Hun vurderte å takke nei, men det var heller ikke særlig fristende å vende tilbake til det rommet der hun allerede hadde sittet i hele natt. Et par minutter fra eller til spilte igjen rolle. «Det går sikkert bra, for Aiyana sover akkurat nå.»

«Fint.»

De gikk til et bord lenger inn i kafeteriaen.

Tom satte seg på en stol overfor henne. Han pustet langsomt ut og gned seg i øynene. «Det må være hyggelig å tilbringe en natt på fødeavdelingen i stedet for på akutten.»

«Ja visst.» Wendy kikket på ham og la merke til at han ikke hadde giftering. Ingen hvit stripe etter en ring, heller. Ikke at det spilte noen rolle. «Hva med deg? Har det skjedd noe spennende på fødeavdelingen i natt? Bortsett fra den forventede ankomsten til de nyeste medlemmene av Smith-klanen?»

Tom smilte et skjevt, sjarmerende smil, og ristet på hodet. «Nei, ikke egentlig.»

«Godt å høre.» Wendy tok en slurk kaffe mens hun tenkte på hva hun skulle si. «Kommer du fra Anchorage?»

«Det stemmer. Jeg dro min vei for å studere i Boston, men nå er jeg tilbake igjen. Sammen med datteren min, som du vet.»

«Sam er en flott jente», sa Wendy med et smil.

«Ja, det synes jeg også. Men jeg tror ikke hun synes det samme om meg.» Han kikket på henne med et ansiktsuttrykk som var vanskelig å lese. «Hva med deg?»

«Hvordan da? Barn, tenkte du på?» Wendy skjøv seg litt tilbake i stolen. «Nei, ingen barn for meg.»

Han lo. «Ingen barn nå, eller ingen barn noensinne?»

«Noensinne.»

«Den er grei.» Han smilte enda bredere, og hun ble helt ør i hodet. Han var varm, vennlig og tiltalende. «Jeg føler at det ligger en historie her. Det lød temmelig bastant.»

«Det er det også.» Og det var alt hun tenkte å fortelle ham om den saken. Wendy reiste seg med pulsen bankende i ørene, samtidig som hun pekte mot utgangen. Hun måtte komme seg bort fra ham før hun gjorde noe dumt, som å fortelle ham om Huntingtons. Hun fortalte aldri noen om sykdommen. Aldri. Men det var noe ved ham som fikk henne til å ville betro seg. Derfor måtte hun gå. «Jeg, eh, burde komme meg tilbake igjen for å sjekke at alt er bra med Aiyana og Ned.»

«Ja visst.» Han lot blikket hvile lenge på henne, men det var umulig å tolke ansiktsuttrykket hans. Så reiste han seg fra stolen. «Jeg tar heisen opp sammen med deg. Jeg har noen andre pasienter jeg må se til.»

De gikk side ved side ut i gangen.

Dørene åpnet seg i det samme hun trykket på knappen, og han lot henne gå inn først. Wendy fomlet litt med heisknappene. Hun følte seg klønete og utenfor og dro en spontan spøk for å bryte tausheten. «Hvis dette hadde vært en tv-serie, ville vi klint i heisen.»

Hun angret ordene idet hun sa dem, og krympet seg der hun sto. Herregud, hva var det med den mannen som fikk henne til å oppføre seg som en fullkommen idiot? Jo, han var både kjekk og spennende. Men hun trengte ikke å miste vettet fullstendig.

Det måtte være alt stresset denne spesielle natten, sa hun til seg selv.

«Er det et tilbud?» spurte Tom og blunket til henne.

Ja vel. Det lureste ville vært å late som om hun ikke hørte den kommentaren, og bare holde munnen lukket til hun kunne gå ut av heisen. Uheldigvis var ikke Wendy så lur i natt. Dessuten hadde hun vokst opp med bare menn, og ville ikke la doktor Kjekkas vinne så lett. Hun hevet det ene øyenbrynet. «Skulle du ønske at det var det?»

Heisen stanset brått og fikk dem til å ta et steg nærmere hverandre. Blikkene hans boret seg inn i hennes, og sekundene føltes som minutter.

Han tok et skritt tilbake idet dørene åpnet seg ut mot fødeavdelingen og holdt hendene opp, fremdeles med kaffekoppen i hånden. «Du vinner. Jeg er ikke flink til å flørte.»

Svaret hennes kom ut mer åndeløst enn forventet. «Jeg syntes ikke du var så verst.»

Tom gikk foran Wendy bortover gangen, og blikket hennes falt ufrivillig på rumpa hans. Han burde ha vunnet en pris for Verdens Beste Rumpe, så stram og fin var den.

Uff. Hun var fornøyd med å være enslig, lykkelig uten kjærlighet og forpliktelser. Glad for å ikke vite svaret på testen.

Var hun ikke?

Et gjennomtrengende skrik skar plutselig gjennom luften, lyden av en kvinne i de siste stadiene av fødselen.

Tom snudde seg og kikket på henne med store øyne.

«Aiyana», sa de i kor.

Adrenalinet traff Wendy som en bøtte isvann i hodet. Hun skyndte seg etter Tom, og hjertet banket hardt i brystet da hun kom inn på svigerinnens rom.

«Vannet har gått», sa Tom og stirret ned på det våte gulvet.

«Carmen tok det», bekreftet Ned. Han sto ved siden av kona  og hjalp henne med å puste seg gjennom smertene.

«Ser ut som det er på tide å møte tvillingene, sa Carmen og kjente på Aiyanas mage for å sjekke hvor langt hun hadde kommet. «Babyene har definitivt sunket ned.»

Aiyana sto der som en sumobryter med beina godt fra hverandre. Anstrengelsen gjorde det vakre ansiktet hennes illrødt.

«Du kan presse nå», sa Carmen.

«Hun er allerede i gang.» Ned hadde et trygt grep om konas overarm.

«Jeg vil ha epidural!» peste Aiyana da rien dabbet av og Carmen plasserte absorberende matter på gulvet. Jordmoren virket like rolig og uforferdet som på en rusletur i parken.

«Vi bestemte oss for å forsøke en naturlig fødsel, uuman. Husker du?» Ned flyttet seg bak Aiyana, klar til å ta imot henne hvis hun skulle falle. «Dessuten sier Carmen at det er for sent nå.»

«Jeg vil ikke –» stønnet Aiyana og senket hodet idet magen strammet seg.

«Kom igjen. Kom igjen», trøstet Ned.

«Jeg klarer ikke!»

«Du er allerede i gang med å klare det», sa Carmen. Aiyana kikket utmattet og resignert på jordmoren. «Du kommer til å bli en fantastisk mamma.»

Mamma.

Ordet fikk plutselig bildet av Wendys egen mor til å dukke opp i hodet hennes. Hvordan de en gang så grasiøse bevegelsene var blitt redusert til groteske vridninger og rykninger, og det voldsomt svingende humøret som igjen påvirket oppførselen. Dette var noen av grunnene til at Wendy aldri hadde bedt om å få prøvesvarene. Utsiktene til å dø en grusom  død og kanskje måtte forlate familien når de trengte henne som mest. Det var derfor hun bare hadde kortidsmål, ting som kunne oppnås og krysses av. Målet hennes for de første tretti årene hadde vært å komme seg gjennom dem så fort som mulig.

Målene hennes for de neste tretti, hvis Gud ville, var å leve som om det ikke fantes noen morgendag.

For hun hadde kanskje ingen.

Men det enkle ordet fikk allikevel alle Wendys lengsler til å komme fossende tilbake, sammen med følelsen av at hun hadde gått glipp av så mye.

Plutselig begynte verden å snurre rundt, og hun grep tak i stolen ved siden av seg. Hun var en trent akuttsykepleier, hun hadde sett mer blod og innvoller enn en gjennomsnittlig soldat, men dette var annerledes. Aiyana presset. Ned støttet henne. Carmen ventet på at babyen skulle komme ut.

Det begynte å svartne for Wendy.

Så følte hun et par sterke armer rundt seg, armer som hjalp henne opp i stolen.

«Det går fint», mumlet Tom inn i øret hennes, trøstende og trygg. Han satte henne ned og skjøv forsiktig hodet hennes ned mellom knærne. «Jeg er straks tilbake.»

Noen sekunder senere rakte han henne et vannglass og ba henne drikke.

«Går det bra?» spurte Carmen fra den andre siden av rommet.

Dette skjedde ikke. Wendy kunne ikke gå i oppløsning når familien trengte henne.

«Når spiste du sist?» Tom la en hånd på skulderen hennes og knadde de stramme musklene.

Mat. Wendy tenkte tilbake på lunsjen på Snaggle Tooth. Det virket som en evighet siden. Hun hadde spist noen kakebiter, noen få nachos, og det var alt. Hun ristet på hodet, ør og forvirret. «Jeg … jeg vet ikke helt.»

«Vent litt.» Han gikk ut av rommet enda en gang.

Aiyana skrek bak sammenbitte tenner.

«Kom igjen, nå er du snart ferdig», sa Carmen. «Du er kjempeflink, mamma.»

Like etterpå trykket Tom en proteinbar opp i Wendys ansikt.

«Nei.» Hun ristet på hodet. De greiene der smakte sagflis og lim. Dessuten følte hun seg litt bedre nå. Ikke så svimmel, og ikke så ør i hodet.

«Bare ta en liten bit. Stol på meg. Du kommer til å føle deg bedre. Du har lyst til å gå bort til dem, ikke sant?»

Hun møtte det bekymrede blikket hans og ble flau. Jo, hun ville være en del av alt sammen. Det var det nærmeste hun selv ville komme en fødsel. «Jeg kan ikke tro at dette skjer. Jeg er sykepleier.»

«Det har hendt meg også», sa Tom og satte seg på huk ved siden av henne. «Det er annerledes når det gjelder noen du kjenner godt.»

«Å? Har du fått hetta når en av vennene dine har født?»

«Nei, men jeg fikk hetta da eks-kona mi døde og jeg fikk ansvaret for datteren min. Men skal vi småprate her, eller skal du spise litt og komme deg bort dit?» spurte Tom.

Den skarpe tonen hans var den ørefiken Wendy trengte.

Proteinbaren smakte like forferdelig som forventet, men hun fikk i seg hele. Så drakk hun opp vannet, reiste seg og skjøv alle de gamle følelsene langt bort. Rommet snurret ikke denne gangen da hun gikk bort og grep  Aiyanas hånd. Hun formet et takk med leppene til Tom.

Aiyana lente seg forover igjen, helt lilla i ansiktet.

Carmen ga en tommel opp. «Nå ser jeg hodet på den første babyen.»

De neste tjue minuttene forsvant i en tåke. Aiyana hylte og deretter lød slags skvulpelyd idet Carmen tok imot den første babyens hode og skulder. Aiyana presset igjen, og snart hørtes lettet latter og skrikene fra en nyfødt babyjente. Det ble en kort feiring, for like etterpå hylte Aiyana og presset igjen. Baby nummer to kom til verden noen få minutter senere, skjelvende, dekket av slim og illskrikende.

Carmen tok seg av de små livene sammen med en fødselssykepleier, og så ble de to små lagt på Aiyanas bryst. Wendy la merke til at Tom tørket seg i øyekroken før han gikk stille ut av rommet.

«De er helt perfekte, uuman.» Ned strøk datteren over hodet. Babyen grep rundt pekefingeren hans.

Aiyana stirret på tvillingene med store øyne før hun kysset dem begge på hodet. Guttens mjauende gråt roet seg da Carmen la et varmende teppe over dem.

Wendy fikk ikke frem et eneste ord, men hjertet hennes flommet over av alle slags følelser – kjærlighet, lengsel, tristhet, lettelse.

«Jeg klarte det.» Aiyana strøk sønnen over kinnet med fingeren, og  babyen så opp på henne med en liten snurpemunn Datteren tittet også opp med årvåkent ansikt, lyttende til morens stemme.

«Ja, du klarte det», sa Wendy og smilte gjennom tårene. Hun lente seg frem og hvisket lavt til den nye niesen og nevøen. «Velkommen til verden.»

Da Tom kom til sykehuset dagen etter, gikk Sam ved siden av ham med et mutt ansiktsuttrykk. Den opprinnelige planen hans hadde vært å ta en rask tur innom for å sjekke at alt var bra med tvillingene, men planen hadde gått i vasken da han fikk en telefon fra Sams skole. Hun var blitt tatt i å stjele fra skolens kantine, og hadde stukket av. Så han hadde dratt til Ryder Academy og gitt en generøs donasjon til skolen for å be om tilgivelse og lette på skyldfølelsen.

Med en tommere bankkonto enn før, gikk de nå inn på akuttavdelingen på Anchorage Mercy; Tom kledd i jeans og poloskjorte, og Sam i skoleuniformen, bestående av en hvit skjorte og et rutete skjørt, samt med en krigersk holdning. Tom følte seg ikke så høy i hatten selv for øyeblikket, spesielt ikke etter den lange nattevakten.

«Hva tenkte du på egentlig?» spurte han for ørtende gang siden de hadde dratt fra skolen. «Du får penger til lunsj hver eneste dag, i tillegg til ukepenger. Og stikke av fra skolen? Hva hadde du tenkt å gjøre? Gjemme deg i fjellene som en annen Grizzly Adams? Det kunne hendt deg noe. Forstår du det? Du skremte nesten livet av meg.»

Sam ignorerte ham, som vanlig, og fortsatte bare videre gjennom gangen. Hun stanset opp et øyeblikk for å finne frem mobilen fra sekken og stikke øreproppene i ørene. Hun flyktet alltid inn i musikken nå for tiden, og brukte den til å stenge ham ute. Men ikke i dag.

Tom la hånden på datterens skulder og tvang henne til å se på ham, før han dro i de hvite ledningene for å trekke øreproppene ut av ørene hennes. Han tok et dypt åndedrag for å roe ned den voksende irritasjonen. Det ville ikke hjelpe å bli sint. Han måtte forsøke å holde seg rolig og fornuftig, til tross for at hun oppførte seg som en trassig drittunge. «Jeg snakker til deg, unge dame. Og denne gangen skal du høre på meg.»

Flere mennesker samlet seg rundt dem, og Tom innså at de sperret veien til heisene. Han mumlet frem en unnskyldning og dro Sam med seg litt lenger inn i gangen, hvor hun ble stående med armene i kors og blikket i bakken.

Han fikk vondt av henne, men hun måtte høre dette uansett. «Oppførselen din i dag var fullstendig uakseptabel. Jeg vet at du savner moren din, men jeg gjør så godt jeg kan, Sam. Jeg er lei for at jeg måtte ta deg bort fra livet ditt i Boston. Og jeg er lei for at jeg må jobbe så mye for å forsørge oss. Unnskyld.»

Han dro en hånd gjennom håret og la merke til at folk kikket på dem og hvisket seg imellom. Det fikk ham til å føle seg enda mer utilstrekkelig, og det var ikke et slikt forhold han ville ha til datteren. «Hjelp meg litt her, vær så snill. Vi er en familie nå. Jeg gjør så godt jeg kan, okay?»

Sam hadde mistet mye, men han forsøkte å sørge for at hun hadde alt hun trengte. De kveldene han hadde fri, spiste de middag sammen. Som her forleden da han hadde kjøpt med pizza hjem. Men med det samme han kom inn døren, sa Sam at hun heller ville ha thaimat, og ivrig etter å behage, hadde Tom kjørt tilbake for å kjøpe pad thai. Men da han kom hjem igjen, hadde datteren imidlertid ombestemt seg igjen og ville ha hamburger.

«Kanskje jeg burde delta i terapisamtalene dine», utbrøt han frustrert. «Eller i de samtalene i kafeteriaen.»

«Nei, jeg vil ikke at du skal være med på terapitimene. Og ikke i kafeteriaen heller», sa Sam. «Jeg satt på rektors kontor og ventet i to timer i dag.»

«Det var fordi jeg måtte få en annen doktor til å ta over skiftet mitt mens jeg hentet deg. Jeg kan ikke bare dra fra pasientene mine.»

«Men det går fint å dra fra meg, eller?» Hun stirret sint på ham. «Du bryr deg bare om deg selv.»

Han stønnet i avmakt. «Kan du fortelle meg hvorfor det er greit å stjele, Sam?»

Uten å svare styrtet datteren bortover gangen i en slik fart at gummisålene på skoene hennes laget en gjennomtrengende gnissende lyd mot linoleumen.

«Pokker heller.» Tom satte etter henne. «Samantha Jane Farber. Vent!»

Hun ventet ikke.

Sam rundet hjørnet, og Tom satte opp farten. Han kom frem akkurat tidsnok til å se toalettdøren smelle igjen. Så ble døren låst.

Tom tok seg sammen før han gikk bort og banket på. «Vær så snill å komme ut, Sam. Dette er ingen god måte å diskutere på.»

«Slutt å fortelle meg hva jeg skal gjøre og føle. Mamma hadde helt rett. Du er ikke Gud. Du kan ikke kontrollere alt,» ropte Sam gjennom døren. «Ikke rart hun forlot deg.»

Tom lente seg mot veggen, overrasket og såret. Dette gikk ikke så bra. De måtte snakke sammen, de måtte be hverandre om unnskyldning og komme seg videre, og det straks datteren kom ut fra toalettet. Hvis hun kom ut. Men sekundene ble til minutter, og håpet forsvant. Han forsøkte ikke å være Gud. Han forsøkte faktisk å ikke la kontrollbehovet ta over. Men det var veldig galt å stjele. Han ville bare snakke med Sam og få henne til å forstå. Beskytte henne.

Han hadde aldri følt seg så utilstrekkelig, og  begynte å gå hvileløst frem og tilbake.

«Vær så snill, Sam», forsøkte han igjen.

Ingenting.

Tom tok i håndtaket. Fremdeles låst. «Vær så snill å komme ut.»

Intet svar.

Tom for ideer begynte han å gå tilbake til sykepleierstasjonen, mens han til stadighet kikket seg over skulderen for å se om hun kom ut fra toalettet. De gjorde hun ikke, så han henvendte seg til sykepleieren som satt der. «Kan du ringe etter vaktmesteren, er du snill? Jeg trenger å få åpnet døren til det innerste toalettet.» Tom takket henne straks han fikk vite at hjelpen var på vei og gikk tilbake mot toalettet igjen. Forhåpentligvis hadde ikke Sam stukket av allerede. Herregud, tanken på henne i gatene i Anchorage, fikk brystkassen hans til å snøre seg sammen av frykt. Anchorage var ikke en farlig by, men en tolvåring på rømmen var uansett en katastrofe.

Da Tom rundet hjørnet, så han Wendy stå ute i korridoren sammen med Sam. Han fikk med seg deler av samtalen idet han nærmet seg.

«Reven var skrubbsulten», sa Sam. «De skulle uansett kaste den gamle maten. Hvis pappa blir sint nok på meg, vil han nok ikke at jeg skal bli med til Fairbanks lenger. Jeg kommer sikkert bare til å skjemme ham ut foran foreldrene uansett. Jeg fortalte deg jo i går at jeg ikke ville dra dit, og nå trenger jeg forhåpentligvis ikke å gjøre det, heller.»

«Vent nå litt», sa Tom da han kom helt bort til dem. «Mener du alvor nå? Var det dette alt sammen dreide seg om? Slippe unna en tur for å møte besteforeldrene dine?»

«Det regnes ikke som å stjele, siden de skulle kaste maten uansett.» Sam snurret rundt, fortsatt med armene i kors. «Og jeg sa at jeg ikke ville til Fairbanks.»

«Foreldrene mine gleder seg til å se deg, og du vil ha godt av litt frisk luft. Det er ingenting mer å diskutere.» De skulle reise dit i langhelgen i forbindelse med Memorial Day. De trengte en pause begge to, og Tom måtte finne en ny måte å nærme seg datteren på.

«Du vil bare bli kvitt meg.» Sam tok et skritt nærmere Wendy, som om hun trengte beskyttelse mot ham. «Han vil ikke ha meg her. Han har aldri villet ha meg. Mamma fortalte meg det. Nå er hun død, og jeg er helt alene.»

Hjertet sank i brystet hans. Hvordan kunne hun tro noe slikt? Han som hadde jobbet så hardt for å vise henne det motsatte. Han rakte hånden ut mot Sam, ville holde henne, gi henne trøst. «Vær så snill.»

«Nei!» Datteren trakk seg unna samtidig som hun fortsatte å snakke til Wendy. «Han påstår at jeg må bo hos dem i fire dager, uansett hva jeg sier. Jeg får ikke lov til å komme hjem tidligere enn det.»

«Fordi jeg må jobbe.»

«Du gjør ikke noe annet enn å jobbe!» ropte Sam. «Han hater meg.»

Wendy fnyste litt og ristet på hodet. «Beklager, men nå overdriver du, jenta mi.»

Sam stirret sjokkert på henne. «Jeg mener det. Han sa det like før du kom hit.»

«Jeg har da aldri …»

«Jøss.» Wendy kikket fort på Tom, og tonen hennes fortalte ham at de måtte roe seg kraftig ned.

Tom ble stående og stirre på Wendy. Han trodde kanskje at han hadde innbilt seg hvor pen hun var, tatt i betraktning at han hadde vært fullstendig utkjørt kvelden i forveien. Men hun oste av naturlig skjønnhet, sjarm og intelligens.

Et øyeblikk glemte han hva de snakket om.

«Hvis han tvinger meg til å dra …», utbrøt Sam og fikk ham tilbake til virkeligheten igjen. « … så rømmer jeg.»

«Nei, det gjør du ikke», sa Wendy med streng sykepleierstemme.

«Hvorfor ikke?» sa Sam. «Du fortalte at du også hadde lyst til det da moren din døde.»

Wendy stirret uttrykksløst på Toms datter. «Men jeg gjorde det ikke, fordi det er dumt å rømme. Problemene når deg alltid igjen.»

Sam mumlet noe uhørlig og snudde seg bort.

«Hei, se på meg», sa Wendy. «Sam?»

Sam snudde seg motstrebende mot ham igjen, og under alt tenåringsdramaet så Tom en liten, redd jente.

«Hør her. Du er ikke alene;  jeg er her for deg.» Wendy fant frem et visittkort fra skjortelommen og skrev noe på baksiden før hun ga det til Sam. «Jobbnummeret mitt står på fremsiden, og mobilnummeret mitt på baksiden. Du kan ringe meg når du vil, uansett hva det gjelder. Okay?»

Wendys mobil durte, og hun sjekket den raskt. «Ned trenger meg der oppe,» sa hun og begynte å gå etter å ha kastet et blikk på dem begge. «Vi ses, Sam.»

*

Uff. Wendy lente hodet mot heisveggen mens heisen steg oppover. Flott. Nå følte hun seg enda mer forvirret, både fordi hun hadde sett Sam så opprørt, og på grunn av det elektriske støtet hun fikk i mellomgulvet når hun møtte Tom. Hun var om mulig enda mer tiltrukket av ham.

Hun hadde forsøkt å overbevise seg selv om at det hadde føltes så sterkt fordi alle var så høye på adrenalin etter tvillingfødselen. At hun bare hadde innbilt seg hvor flott og kjekk han var, og hvor fysisk tiltrukket hun var blitt av ham. Men, nei. Hun mistet fremdeles sans og samling ved synet av ham, og blodet bruste hett i årene hennes. Noe som ikke var bra, tatt i betraktning samtalene hun skulle ha med Sam.

Sam …

De siste ukene hadde Wendy spist en sen lunsj i kafeteriaen rundt klokken tre. Da var det mindre folk der, mye stillere, og derfor et bedre tidspunkt å møte Sam på. Etterpå skrev hun rapport om fremgangen hennes og om det fantes noen vanskeligheter. Til å begynne med hadde ikke Wendy funnet ut noe annet enn at Sam var i ferd med å forelske seg i en gutt i klassen.

Men i det siste hadde båndet mellom dem blitt styrket, og da hadde Sam begynt å snakke om moren i Boston, om hva som hadde skjedd, og på den måten sakte begynt å gi slipp på det vonde. Hun hadde mye å bære på, og det var mye å finne ut av for henne og faren, hvis møtet deres i korridoren var noe å gå ut ifra, men det gikk fremover.

Det plinget i heisen. Wendy gikk ut i den travle gangen på fødeavdelingen og så Ned komme gående mot henne fra gavebutikken med enda flere kosedyr i armene. Han så utslitt og kvikk ut på samme tid. Hun var stolt av broren og måten han håndterte alt på, helt til hun kikket ned og innså at han hadde på seg to ulike sko. Natten i forveien hadde vært tøff for dem alle sammen.

«De kosedyrene der får ikke plass i sprinkelsenga», lo hun. «Du er faktisk heldig hvis du får dem inn gjennom døren, bror.»

De begynte å gå mot Aiyanas rom, men på veien stanset Ned opp for å snakke med noen sykepleiere. Wendy gikk i forveien til svigerinnens rom, og fant den nybakte moren sittende i senga med en tvilling på hver arm, begge to nylig stelte og godt innpakket i teppene sine.

«Hei.» Wendy vinket. «Hvordan står det til med deg?»

Aiyana smilte avslappet, som om hun alltid hadde hatt to sovende spedbarn i armene. Wendy ignorerte det lille stikket i hjertet. Det var riktig av henne å ikke ville ha barn. Ingen vits i å begynne å tvile på det nå. Dessuten foretrakk hun sikkerhet fremfor å være åpen og følsom.

Gjorde hun ikke?

De sovende babyene rykket til, og Aiyana trykket dem umiddelbart tettere inntil seg samtidig som hun vinket Wendy nærmere. Babyene sovnet igjen og pustet rolig og dypt.

Aiyana virket nesten like trett som Ned, men hun så allikevel glad ut. Det var smittsomt og fikk Wendy til å slappe mer av.

«De er så skjønne», hvisket svigerinnen. «Jeg trodde ikke at det skulle føles slik, så ekte og riktig.»

«De er nydelige», sa Wendy og beundret den lille niesen og nevøen samtidig som en merkelig lengsel fikk det til å stramme seg i henne.

Du kan be om å få prøvesvarene. Hvis de er negative, kan du også få barn. 

Særlig. Bedre å fortsette som før. Hvis hun tillot seg å bli glad i noen, slapp en mann inn i hjertet sitt, risikerte hun for mye. Hva om hun ble syk? Hva om hun ble gravid? Hva om hun døde og etterlot seg både mann og barn?

Mens hun satt der hos Aiyana og babyene, ble hun overmannet av melankoli. De tydeligste minnene hun hadde av moren var da hun hadde blitt for syk til å bevege seg. Hvordan kunne hun tvinge sine nærmeste gjennom noe slikt? Hun kunne ikke gjøre det. Livet hennes var bra slik det var. Alt var bra. Ingen forpliktelser og ingen kjærlighetssorg.

«Men det er skremmende også», sa Aiyana som om hun hadde lest Wendys tanker. «De er bare en dag gamle, og de kom uten bruksanvisning.» Hun kikket bort på nattbordet hvor det lå en bokstabel plassert der av velmenende personale og venner. «Nei, det er ikke sant. Det finnes faktisk tusenvis av bruksanvisninger. Det jeg mener er at bøkene forteller deg om teoriene, men ikke hva du skal gjøre minutt for minutt. Du må finne ut av det selv, når det skjer. Men det er så absolutt verdt det.»

Wendy svelget hardt. Hjertet dunket. Hun hadde ikke lyst til å snakke om dette, særlig ikke nå som hun var fullstendig overveldet av gamle minner og følelser.

«Hvordan føler du deg i dag?» spurte hun for å skifte samtaleemne.

Aiyana tok den lille rosa bomullsluen av datteren og strøk over den svarte hårmanken før hun gjorde det samme med sønnen, som hadde små, mørke krøller, akkurat som Ned. Det var så søtt at det verket i Wendys hjerte.

«Vil du holde en av dem?» Aiyana lente seg frem og skar en grimase idet hun flyttet på seg.

Wendy tok forsiktig imot gutten. Han var så liten og lett, cirka to og en halv kilo. Tillitsfullt la han seg til rette og sukket inn mot armen hennes. Wendy ble varm i hele seg. «Hva skal de hete?» spurte hun.

«Vel, vi tenker på …» Aiyana snudde seg mot Ned, som sto der med en enorm lekepingvin i armene.

Wendy smilte ned mot den lille babyen i armene hennes. «Den sprø fyren der er faren din. Han har ikke så god smak når det gjelder leker, det må du bare tåle. Beklager, lille venn, men du har oddsene mot deg. Heldigvis har du genene til din tante Wendy, som sørger for at du blir normal.»

De to andre voksne i rommet fnyste fornærmet.

Det banket forsiktig på døren, og der sto Tom Farber, uten Sam. Wendy lente seg forsiktig frem for å se om datteren sto bak ham, men det gjorde hun ikke. Hadde hun stukket av igjen? Nei. Da ville Tom sett mer panikkslagen ut. Det gjorde han ikke, han var bare veldig kjekk. Wendy kikket bort mens hun fremdeles kunne.

Broren hennes reddet situasjonen på sin egen måte. «Ja særlig, søs. Du er den minst normale av oss. Unger, tanten deres dinglet fra en klippe oppe i O’Malleys Peak bare for å vinne et veddemål. Beklager, men det er ikke normalt, Wen. Det er …»

«Shhh.» Aiyana knep øynene sammen mot den sist ankomne gjesten. «Hei. Beklager, men jeg har visst glemt navnet ditt.»

«Tom. Doktor Tom Farber. Det var jeg som hadde vakt på fødeavdelingen i går kveld. Jeg håper jeg ikke forstyrrer.» Han håndhilste på Aiyana før han kikket på Wendy. «Pleier du å dingle fra klipper?»

«Nei.» Wendy sendte broren et drepende blikk. «Eller, jeg mener, ja. Noen ganger. Jeg jobber som frivillig for redningsgruppa i Anchorage en gang i måneden, men det er ikke så spennende som det høres ut som. Og veddemålet var Jack Ryders idé, bare så du vet det.»

Tom klarte å beholde et nøytralt ansiktsuttrykk, men hun så at det glimtet til i de blå øynene. «Skjønner.»

«Hvor er Sam?» spurte Wendy mens hun forsøkte å ignorere den sterke tiltrekningen.

«Barnevakten kjørte henne hjem til leiligheten siden hun er utvist fra skolen resten av dagen.» Siden Aiyana og Ned kikket overrasket på ham, ga han en kort forklaring. «Samantha er den tolv år gamle datteren min. Det er en lang historie.» En svak rødme skjøt opp i kinnene hans. Han pekte på tvillingen som fremdeles lå i Aiyanas armer. «Får jeg lov?»

Tom løftet forsiktig opp den sovende lille jenta. Til å være en fyr med et problematisk forhold til sin egen datter, virket han svært så komfortabel med tvillingene. Wendy syntes synd på både ham og Sam, for at de ikke fikk forholdet til å fungere.

Sams ord gjenlød i hodet hennes.

Hun er død, og jeg er helt alene …

Blikket hennes falt på den sovende babyen. Den lille, hjelpeløse skapningen var helt avhengig av henne akkurat nå. Hun stivnet til, og den vemmelige svimmelheten fra kvelden i forveien kom tilbake. Hun begynte å skjelve på hendene og ble tørr i munnen.

«Wendy?» sa Tom og kikket undersøkende på henne. Stemmen hans var rolig, og skar gjennom den stigende panikken hennes, akkurat som kvelden i forveien. «Du ser litt blek ut. Er alt i orden?»

Heldigvis hadde hun erfaring som sykepleier, og den erfaringen fikk henne til å gi babyen tilbake til Aiyana før hun reiste seg fra stolen på skjelvende bein. «Unnskyld meg et lite øyeblikk. Jeg er straks tilbake.»

Hun gikk ut av rommet, flau og ille til mote. Da hun ble alene i gangen, begynte hun å skjelve voldsomt, og gikk anspent mot nærmeste  vannautomat.

Mens tankene spant, drakk hun grådig av vannet. De gamle sårene var dype, og de vonde barndomsminnene blandet seg med nåtiden, på en dag som skulle vært fylt av glede for hele familien

«Wendy?» Toms mørke stemme bak henne føltes som en varm omfavnelse, samtidig som han sto langt nok unna til ikke å være påtrengende. Hun følte brått en sterk trang til å slå armene rundt ham og la ham gi henne trøst. Og enda en gang kom denne trangen til å betro seg. Til å fortelle ham om den fryktelige sykdommen som fantes i familien hennes, og som hang som en skygge over alt hun gjorde. Men siden han hadde sett Aiyanas journal kvelden i forveien, visste han antakelig om det allerede …

Hun forsøkte å svelge klumpen i halsen. Hun kjente ham nesten ikke, og selv om han var en dyktig doktor og en kjempende far, betydde ikke det at hun skulle betro ham sine innerste tanker og redsler. Hun tok en ny slurk vann i håp om å svelge alle følelsene også.

«Wendy?» sa Tom på nytt, og da lukket hun øynene.

Pokker heller, han ville ikke gi slipp.

Omsider klarte hun å snu seg og møte blikket hans. «Det går bra med meg … Jeg vet ikke hva som skjedde.»

Hun fikk tårer i øynene og blunket dem raskt bort.

«Det gjør jeg.» Han kikket varmt og medfølende på henne. «Hvis du vil snakke om Huntingtons, så er jeg her for deg.»

Han visste. Hun fnyste for å skjule følelsene som vellet opp. «Det går bra.»

«Hvis du sier det så.» Han tok et steg nærmere og strøk bort en hårlokk fra ansiktet hennes. Det fikk henne til å hikste helt ufrivillig. «Jeg kan knapt forestille meg hvordan det må føles, det du har gått igjennom. Du forsøker å skjule hvor sårbar du er, men jeg ser det. Kanskje det er derfor du når inn til Sam også. Kanskje det er derfor du nesten besvimte i går kveld, og låste deg da du holdt den nyfødte babyen i dag. Stress. Frykt.»

«Jeg låste meg ikke da jeg holdt babyen.» Wendy skulte på ham. «Jeg er sykepleier. Jeg har holdt hundrevis av babyer.»

«Mmm …» Han så ikke overbevist ut. Fingertuppene hans strøk over kinnet hennes, og det fløy gnister mellom dem igjen, akkurat som kvelden i forveien. Tom gikk tett inntil henne. Hun kikket opp på ham med store øyne, som en kanin fanget i en felle. Han bøyde seg frem. Først trodde hun at han skulle kysse henne, og det fikk nesten hjertet hennes til å stanse. Så stanset han bevegelsen, og hvisket noe som fikk det til å grøsse nedover ryggen på henne. «Jeg tror vi må snakke sammen.»

«Hva?» pep hun til svar. Lengselen etter å bli kysset fikk det til å prikke i leppene.

Han rettet seg litt opp for å møte blikket hennes. «Om Sam, mener jeg.»

Selvsagt. 

«Wendy?» Aiyanas stemme rykket henne tilbake til virkeligheten. «Går det bra med deg?»

«Det går fint med henne», svarte Tom og tok et skritt tilbake slik at Wendy så svigerinnen stå i døren inn til rommet sitt nederst i gangen. Han snudde seg mot Wendy igjen. «Er du klar?»

«Jeg kan ikke snakke med deg om Sam», svarte hun og angret straks hun hørte hvor skarpt svaret lød. Hun ville ikke gå løs på Tom, men han fikk henne til å føle seg så svak og forsvarsløs. Hun mistet all kontroll over seg selv når han var i nærheten. «Du må nesten spørre henne selv. Eller terapeuten.»

Hun gikk tilbake til svigerinnens rom, uten å sjekke om han fulgte etter henne. Men det gjorde han, og nærheten hans fortsatte å sende sjokkbølger gjennom henne. Pokker ta ham.

Heldigvis virket det ikke som om Aiyana la merke til spenningen mellom dem. Hun henvendte seg ivrig til Tom. «Du er en så flink lege, Tom, som tar deg av Wendy til tross for at det ikke er jobben din engang.»

Wendy klarte bare så vidt å la være å himle med øynene.

Jo. Fyren var virkelig perfekt. Høy, kjekk, smart, morsom, omtenksom. Men det betydde ikke at hun skulle gå fullstendig i oppløsning bare han kom inn i rommet. Hun greide ikke å tenke klart i nærheten av ham. Og det irriterte henne voldsomt.

Et høyt skrik kom fra en av barnesengene, og Aiyana gikk for å ta opp den ene tvillingen. Ned gjespet der han satt, og la hånden raskt over munnen. «Jeg skal sove ut når babyene roer seg litt», sa han unnskyldende. «Aiyana kan også hvile mens personalet tar seg av tvillingene –» Han avbrøt seg selv da kona hans begynte å synge en vuggesang. Babyen roet seg og kikket opp på henne med de uklare, blåbrune øynene sine.

Wendy følte lengselen brenne enda hetere, og gjorde det vanskelig å puste. Hun gikk mot døren og skumpet borti Tom på veien.

«Jeg skal bare trekke litt frisk luft. Vi ses senere.»

Aiyana så forvirret ut. «Men du kom jo nettopp tilbake.»

Tom grep tak i armen hennes. «Vi skal gå oss en liten tur sammen. Ikke sant?»

En del av Wendy ville veldig gjerne gå sammen med Tom. Men en annen del ville løpe så fort hun kunne bort fra ham. Hun visste at han ikke var den rette for henne, og det ville bare gjøre alt verre hvis hun ble bedre kjent med ham og datteren hans. I hvert fall for henne og det stakkars hjertet hennes.

Hun hadde ikke langvarige forhold, og Tom var en slik mann som varte livet ut.

Men han vet om Huntingtons og har allikevel ikke flyktet. Han er fremdeles her. 

Det var til slutt den tanken som vant. Dessuten ville det være godt for henne å komme seg ut av sykehuset en stund for å gjenvinne balansen. Wendy nikket. «Greit», svarte hun.

